CELEX: 32020H0826(04)
Language: mt
Date: 2020-07-20 00:00:00
Title: Rakkomandazzjoni tal-Kunsill tal-20 ta’ Lulju 2020 dwar il-Programm Nazzjonali ta’ Riforma tal-2020 tad-Danimarka u li tagħti opinjoni tal-Kunsill dwar il-Programm ta’ Konverġenza tal-2020 tad-Danimarka 2020/C 282/04

26.8.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 282/22
            
         
      RAKKOMANDAZZJONI TAL-KUNSILL
      tal-20 ta’ Lulju 2020
      dwar il-Programm Nazzjonali ta’ Riforma tal-2020 tad-Danimarka u li tagħti opinjoni tal-Kunsill dwar il-Programm ta’ Konverġenza tal-2020 tad-Danimarka
      (2020/C 282/04)
      IL-KUNSILL TAL-UNJONI EWROPEA,
      Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
      Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ baġit u s-sorveljanza u l-koordinazzjoni ta’ politika ekonomika (1), u b’mod partikolari l-Artikolu 9(2) tiegħu,
      Wara li kkunsidra r-rakkomandazzjoni tal-Kummissjoni Ewropea,
      Wara li kkunsidra r-riżoluzzjonijiet tal-Parlament Ewropew,
      Wara li kkunsidra l-konklużjonijiet tal-Kunsill Ewropew,
      Wara li kkunsidra l-opinjoni tal-Kumitat tal-Impjiegi,
      Wara li kkunsidra l-opinjoni tal-Kumitat Ekonomiku u Finanzjarju Ewropew,
      Wara li kkunsidra l-opinjoni tal-Kumitat tal-Protezzjoni Soċjali,
      Wara li kkunsidra l-opinjoni tal-Kumitat tal-Politika Ekonomika,
      Billi:
      
                  (1)
               
               
                  Fis-17 ta’ Diċembru 2019, il-Kummissjoni adottat l-Istrateġija Annwali għat-Tkabbir Sostenibbli, li tat bidu għas-Semestru Ewropew tal-2020 għall-koordinazzjoni tal-politika ekonomika. Hija ħadet kont debitu tal-Pilastru Ewropew tad-Drittijiet Soċjali, iddikjarat mill-Parlament Ewropew, mill-Kunsill u mill-Kummissjoni fis-17 ta’ Novembru 2017. Fis-17 ta’ Diċembru 2019, fuq il-bażi tar-Regolament (UE) Nru 1176/2011 tal-Parlament Ewropew u tal-Kunsill (2), il-Kummissjoni adottat ir-Rapport dwar il-Mekkaniżmu ta’ Twissija, li fih ma identifikatx lid-Danimarka bħala wieħed mill-Istati Membri li jirrikjedi li jsirlu rieżami fil-fond.
               
            
                  (2)
               
               
                  Ir-rapport dwar il-pajjiż tal-2020 dwar id-Danimarka ġie ppubblikat fis-26 ta’ Frar 2020. Huwa vvaluta l-progress tad-Danimarka fl-indirizzar tar-rakkomandazzjonijiet speċifiċi għall-pajjiż adottati mill-Kunsill fid-9 ta’ Lulju 2019 (3) (“ir-rakkomandazzjonijiet speċifiċi għall-pajjiż tal-2019”), is-segwitu mogħti lir-rakkomandazzjonijiet speċifiċi għall-pajjiż adottati fis-snin preċedenti u l-progress tad-Danimarka lejn il-miri nazzjonali tal-Ewropa għall-2020.
               
            
                  (3)
               
               
                  Fil-11 ta’ Marzu 2020, l-Organizzazzjoni Dinjija tas-Saħħa uffiċjalment iddikjarat it-tifqigħa tal-COVID-19 bħala pandemija dinjija. Din hija emerġenza serja tas-saħħa pubblika għaċ-ċittadini, is-soċjetajiet u l-ekonomiji. Qiegħda tpoġġi lis-sistemi tas-saħħa nazzjonali taħt pressjoni qawwija, tikkawża tfixkil fil-katini ta’ provvista dinjija, toħloq volatilità fis-swieq finanzjarji, tiskatta xokkijiet fid-domanda tal-konsumatur u qed ikollha effetti negattivi f’diversi setturi. Qiegħda tkun ta’ theddida għall-impjiegi u għad-dħul tan-nies kif ukoll għan-negozju tal-kumpaniji. Hija kkawżat xokk ekonomiku kbir li diġà qiegħed ikollu riperkussjonijiet serji fl-Unjoni. Fit-13 ta’ Marzu 2020, il-Kummissjoni adottat komunikazzjoni li tappella għal reazzjoni ekonomika koordinata għall-kriżi, li tinvolvi l-atturi kollha fil-livell nazzjonali u fil-livell tal-Unjoni.
               
            
                  (4)
               
               
                  Diversi Stati Membri ddikjaraw stat ta’ emerġenza jew daħħlu miżuri ta’ emerġenza. Jenħtieġ li kwalunkwe miżura ta’ emerġenza tkun strettament proporzjonata, neċessarja, b’terminu ta’ żmien limitat, u konformi ma’ standards Ewropej u internazzjonali. Jenħtieġ li tkun soġġetta għal sorveljanza demokratika u skrutinju ġudizzjarju indipendenti.
               
            
                  (5)
               
               
                  Fl-20 ta’ Marzu 2020, il-Kummissjoni adottat komunikazzjoni dwar l-attivazzjoni tal-klawżola liberatorja ġenerali tal-Patt ta’ Stabbiltà u Tkabbir. Il-klawżola liberatorja ġenerali, kif previst fl-Artikoli 5(1), 6(3), 9(1) u 10(3) tar-Regolament (KE) Nru 1466/97 u l-Artikoli 3(5) u 5(2) tar-Regolament tal-Kunsill (KE) Nru 1467/97 (4), tiffaċilita l-koordinament tal-politiki baġitarji fi żminijiet ta’ tnaqqis qawwi fir-ritmu ekonomiku. Fil-komunikazzjoni tagħha tal-20 ta’ Marzu 2020, il-Kummissjoni kkunsidrat li, meta titqies il-kriżi ekonomika qawwija mistennija bħala riżultat tal-pandemija tal-COVID-19, il-kondizzjonijiet għall-attivazzjoni tal-klawżola liberatorja ġenerali kienu sodisfatti u talbet li l-Kunsill japprova din il-konklużjoni. Fit-23 ta’ Marzu 2020, il-Ministri għall-finanzi tal-Istati Membri qablu mal-valutazzjoni tal-Kummissjoni. Huma qablu li l-kriżi ekonomika qawwija tirrikjedi reazzjoni reżoluta, ambizzjuża u kkoordinata. L-attivazzjoni tal-klawżola liberatorja ġenerali tippermetti devjazzjoni temporanja mill-perkors ta’ aġġustament lejn l-objettiv baġitarju fuq perjodu medju ta’ żmien, sakemm dan ma jpoġġix fil-periklu s-sostenibbiltà fiskali fuq il-perjodu medju ta’ żmien. Fil-każ tal-parti korrettiva, il-Kunsill jista’ wkoll jiddeċiedi, fuq rakkomandazzjoni mill-Kummissjoni, li jadotta trajettorja fiskali riveduta. Il-klawżola liberatorja ġenerali ma tissospendix il-proċeduri tal-Patt ta’ Stabbiltà u Tkabbir. Din tippermetti li l-Istati Membri jiddevjaw mir-rekwiżiti baġitarji li normalment ikunu japplikaw fil-waqt li l-Kummissjoni u l-Kunsill ikunu jistgħu jieħdu l-miżuri neċessarji ta’ koordinazzjoni tal-politika fi ħdan il-qafas tal-Patt.
               
            
                  (6)
               
               
                  Hija meħtieġa azzjoni kontinwa biex jiġi limitat u kontrollat it-tixrid tal-pandemija tal-COVID-19, tissaħħaħ ir-reżiljenza tas-sistemi nazzjonali tas-saħħa, jittaffew il-konsegwenzi soċjoekonomiċi tal-pandemija permezz ta’ miżuri ta’ sostenn għan-negozji u l-unitajiet domestiċi, u jiġu żgurati kondizzjonijiet adegwati ta’ saħħa u sigurtà fil-postijiet tax-xogħol bil-għan li tinbeda mill-ġdid l-attività ekonomika. Jenħtieġ li l-Unjoni tuża b’mod sħiħ id-diversi għodod li għandha għad-dispożizzjoni tagħha biex tappoġġa l-isforzi tal-Istati Membri f’dawk l-oqsma. B’mod parallel, jenħtieġ li l-Istati Membri u l-Unjoni jaħdmu flimkien biex iħejju l-miżuri meħtieġa biex iġibu lura l-funzjonament normali tas-soċjetajiet u l-ekonomiji tagħna u t-tkabbir sostenibbli, jintegraw fost l-oħrajn it-tranżizzjoni ekoloġika u t-trasformazzjoni diġitali, u jieħdu tagħlimiet mill-kriżi.
               
            
                  (7)
               
               
                  Il-kriżi tal-COVID-19 tefgħet enfasi fuq il-flessibbiltà li joffri s-suq intern ta’ adattament għal sitwazzjonijiet straordinarji. Madankollu, sabiex tiġi żgurata tranżizzjoni malajr u bla xkiel lejn il-fażi ta’ rkupru u l-moviment liberu ta’ oġġetti, servizzi u ħaddiema, jenħtieġ li jitneħħew dawk il-miżuri eċċezzjonali li ma jħallux lis-suq intern jiffunzjona b’mod normali hekk kif dawn ma jibqgħux indispensabbli. Il-kriżi kurrenti evidenzjat il-ħtieġa li jkun hemm pjanijiet ta’ tħejjija għall-kriżijiet fis-settur tas-saħħa. Strateġiji mtejba ta’ akkwist, katini ta’ provvista diversifikati u riżervi strateġiċi ta’ provvisti essenzjali huma fost l-elementi kruċjali għall-iżvilupp ta’ pjanijiet usa’ għat-tħejjija għall-kriżijiet.
               
            
                  (8)
               
               
                  Il-leġiżlatur tal-Unjoni diġà emenda l-oqfsa leġiżlattivi rilevanti permezz tar-Regolamenti (UE) 2020/460 (5) u (UE) 2020/558 (6) tal-Parlament Ewropew u tal-Kunsill biex jippermetti lill-Istati Membri jattivaw ir-riżorsi kollha mhux użati mill-Fondi Strutturali u ta’ Investiment Ewropej sabiex ikunu jistgħu jindirizzaw l-effetti eċċezzjonali tal-pandemija tal-COVID-19. Dawk l-emendi ser jipprovdu flessibbiltà addizzjonali, kif ukoll proċeduri ssimplifikati u razzjonalizzati. Sabiex jittaffew il-pressjonijiet ta’ nuqqas fil-flussi ta’ flus, l-Istati Membri jistgħu jibbenefikaw ukoll minn rata ta’ kofinanzjament ta’ 100 % mill-baġit tal-Unjoni fis-sena kontabilistika 2020-2021. Id-Danimarka hija mħeġġa li tagħmel użu sħiħ minn dawk il-possibbiltajiet sabiex tingħata għajnuna lill-individwi u s-setturi l-aktar milquta.
               
            
                  (9)
               
               
                  Id-Danimarka ppreżentat il-Programm Nazzjonali ta’ Riforma tal-2020 tagħha fis-7 ta’ Mejju 2020 u l-Programm ta’ Konverġenza tal-2020 tagħha fil-5 ta’ Mejju 2020. Sabiex jitqiesu r-rabtiet ta’ bejniethom, iż-żewġ programmi ġew ivvalutati fl-istess ħin.
               
            
                  (10)
               
               
                  Attwalment, id-Danimarka tinsab fil-parti preventiva tal-Patt ta’ Stabbiltà u Tkabbir.
               
            
                  (11)
               
               
                  Fil-Programm ta’ Konverġenza tal-2020 tiegħu, il-gvern qiegħed jippjana li l-bilanċ nominali jiddeterjora minn surplus ta’ 3,7 % tal-prodott domestiku gross (PDG) fl-2019 għal defiċit ta’ 8,0 % tal-PDG fl-2020. Id-defiċit huwa pprojettat li jonqos għal 2,4 % tal-PDG fl-2021. Wara li naqas għal 33,2 % tal-PDG fl-2019, id-dejn tal-gvern estiż bħala proporzjon tal-PDG huwa mistenni li jiżdied għal 40,7 % fl-2020 skont il-Programm ta’ Konverġenza tal-2020. Il-prospettiva makroekonomika u fiskali hija affettwata mill-inċertezza kbira minħabba l-pandemija tal-COVID-19.
               
            
                  (12)
               
               
                  Bħala reazzjoni għall-pandemija tal-COVID-19, u bħala parti minn approċċ ikkoordinat tal-Unjoni, id-Danimarka adottat miżuri baġitarji f’waqthom sabiex iżżid il-kapaċità tas-sistema tas-saħħa tagħha, trażżan il-pandemija, u tipprovdi solliev lil dawk l-individwi u setturi li jkunu ntlaqtu b’mod partikolari. Skont il-Programmi ta’ Konverġenza tal-2020, dawn il-miżuri baġitarji ammontaw għal 4,9 % tal-PDG. Il-miżuri jinkludu t-tisħiħ tas-servizzi tal-kura tas-saħħa, il-kumpens temporanju għall-kostijiet fissi tan-negozji, l-iskema ta’ kumpens temporanju għall-pagi u għajnuna ta’ emerġenza għas-setturi f’diffikultà. Barra minn hekk, id-Danimarka ħabbret miżuri li, filwaqt li ma għandhomx impatt baġitarju dirett, se jikkontribwixxu biex jipprovdu appoġġ ta’ likwidità għan-negozji, stmati mill-Programmi ta’ Konverġenza tal-2020 li huma bejn wieħed u ieħor 15 % tal-PDG. Dawk il-miżuri jinkludu differimenti ta’ taxxa għat-taxxi fuq l-introjtu u l-garanziji għas-self personali u korporattiv (3,7 % tal-PDG). Meta mqabbla mat-tbassir tar-rebbiegħa 2020 tal-Kummissjoni, id-differenza ewlenija hija li l-Programm ta’ Konverġenza tal-2020 jinkludi t-telf mistenni fil-futur li jirriżulta mill-garanziji Statali relatati mal-COVID-19 (0,5 % tal-PDG). B’mod ġenerali, il-miżuri li ħadet id-Danimarka huma konformi mal-linji-gwida stabbiliti fil-komunikazzjoni tal-Kummissjoni tat-13 ta’ Marzu 2020. L-implimentazzjoni sħiħa ta’ miżuri ta’ emerġenza u ta’ miżuri fiskali ta’ appoġġ, segwita minn iffukar ġdid tal-politiki fiskali lejn il-kisba ta’ pożizzjonijiet fiskali prudenti fuq perjodu medju ta’ żmien, meta jkunu jippermettu l-kondizzjonijiet ekonomiċi, ser ikunu ta’ kontribut għall-preservazzjoni tas-sostenibbiltà fiskali fuq perjodu medju ta’ żmien.
               
            
                  (13)
               
               
                  Fuq il-bażi tat-tbassir tar-rebbiegħa 2020 tal-Kummissjoni, jekk ma jkun hemm ebda tibdil ta’ politika, il-bilanċ tal-gvern estiż tad-Danimarka huwa mbassar li jkun ta’ -7,2 % tal-PDG fl-2020 u -2,3 % tal-PDG fl-2021. Il-proporzjoni tad-dejn tal-gvern estiż huwa pprojettat li jibqa’ taħt is-60 % tal-PDG fl-2020 u fl-2021.
               
            
                  (14)
               
               
                  Fl-20 ta’ Mejju 2020, il-Kummissjoni ħarġet rapport imħejji skont l-Artikolu 126(3) tat-Trattat minħabba li d-Danimarka qiegħda tippjana li taqbeż il-limitu fuq id-defiċi ta’ 3 % tal-PDG fl-2020. B’mod ġenerali, l-analiżi mill-Kummissjoni tindika li l-kriterju tad-defiċit kif definit fit-Trattat u fir-Regolament (KE) Nru 1467/97 ma twettaqx.
               
            
                  (15)
               
               
                  Il-pandemija tal-COVID-19 affettwat bil-qawwi lid-Danimarka fl-ewwel nofs tal-2020, u poġġiet lis-sistema tas-saħħa taħt pressjoni u naqqset l-attività ekonomika b’mod konsiderevoli f’ċerti setturi. Id-Danimarka implimentat miżuri fil-pront biex twaqqaf l-imxija tal-pandemija u biex issaħħaħ is-sistema tas-saħħa, inklużi inizjattivi komprensivi biex itaffu l-konsegwenzi ekonomiċi tagħha. It-tnaqqis fir-ritmu ekonomiku li rriżulta ġie indirizzat minn sensiela ta’ miżuri ekonomiċi u finanzjarji b’saħħithom mill-gvern u mill-Bank Ċentrali, inkluż sostenn dirett biex jitkoprew parzjalment il-kostijiet fissi u n-nefqiet fuq il-pagi tan-negozji, id-differimenti tat-taxxa u l-provvediment ta’ likwidità għall-banek u l-impriżi, l-iskemi ta’ kreditu u miżuri oħra li jirrigwardaw il-politika monetarja. Matul il-proċess tat-tfassil u l-implimentazzjoni ta’ dawn il-miżuri, jeħtieġ li titqies ir-reżiljenza tas-settur bankarju. Dawn il-miżuri naqqsu b’mod effettiv l-iskoss ekonomiku tal-pandemija tal-COVID-19, iżda ma pprevenewx tnaqqis sinifikanti fl-output, għadd kbir ta’ fallimenti u insolvenzi kif ukoll żidiet konsiderevoli fil-qgħad u l-persuni f’riskju tal-faqar, inkluż fost dawk f’sitwazzjonijiet vulnerabbli (eż. persuni b’diżabbiltà). Skont it-tbassir tar-rebbiegħa 2020 tal-Kummissjoni, il-qgħad mistenni li jiżdied b’mod moderat għal madwar 6,5 % fl-2020 qabel ma jonqos għal inqas minn 6 % fl-2021.
               
            
                  (16)
               
               
                  Il-kriżi tal-COVID-19 ta’ bħalissa tenfasizza l-ħtieġa li d-Danimarka taħdem bla heda biex issaħħaħ ir-reżiljenza tas-sistema tas-saħħa tagħha. In-nuqqas ta’ ħaddiema tas-saħħa hija kwistjoni ta’ tħassib partikolari, bħalma hu n-nuqqas ta’ infermiera u tobba speċjalizzati, eż. fil-kura intensiva (b’mod partikolari infermiera anestetisti). Huwa kruċjali li jibqgħu jsiru sforzi biex dawn in-nuqqasijiet ta’ ħaddiema jiġu indirizzati. Fi żmien qasir, id-Danimarka jenħtieġ li taħdem biex tiżgura d-disponibbiltà tal-prodotti mediċi kritiċi, inkluż it-tagħmir protettiv personali għall-ħaddiema tas-saħħa. Qed issir riċerka biex jinstab mhux biss trattament antivirali u vaċċin, iżda wkoll ittestjar aħjar u aktar rapidu.
               
            
                  (17)
               
               
                  Biex jitrawwem l-irkupru ekonomiku, se jkun importanti li l-proġetti ta’ investiment pubbliku maturi jiġu ffinanzjati b’mod aktar qawwi fil-bidu, u li jiġi promoss l-investiment privat, inkluż permezz ta’ riformi rilevanti. Id-Danimarka miexja tajjeb fil-qasam tad-diġitalizzazzjoni, kif deher biċ-ċar fit-Tabella ta’ Valutazzjoni Diġitali tal-Kummissjoni Ewropea. Madankollu, id-Danimarka, biex iżżomm din il-pożizzjoni b’saħħitha għal żmien twil u tiżgura l-kompetittività tagħha u tibbenefika mit-trasformazzjoni diġitali, se tkun teħtieġ tinvesti fl-infrastruttura diġitali kif ukoll fl-edukazzjoni, it-taħriġ u t-titjib tal-ħiliet. Il-Pjan Nazzjonali tad-Danimarka dwar l-Enerġija u l-Klima jirrapporta li l-investiment importanti jeħtieġ li jittratta t-tranżizzjoni klimatika u enerġetika b’suċċess. L-akbar investimenti huma meħtieġa għall-installazzjoni ta’ kapaċità ta’ enerġija rinnovabbli ġdida, filwaqt li huma identifikati wkoll ħtiġijiet ta’ investiment sinifikanti fl-unitajiet domestiċi (l-effiċjenza fl-użu tal-enerġija u l-konverżjoni tal-provvista tas-sħana), it-trasport sostenibbli, l-industrija kif ukoll il-bijogass u t-tisħin distrettwali. L-objettivi tal-politika dwar it-tibdil fil-klima tad-Danimarka huma mmirati lejn tnaqqis tal-emissjonijiet tal-gassijiet serra b’70 % sal-2030, meta mqabbla mal-1990, u lejn newtralità f’termini ta’ impatt fuq il-klima sal-2050 l-aktar tard. Biex dan jiġi rifless, il-konsum tal-enerġija se jkun jeħtieġ li jaqbad xejra ’l isfel, li jirrikjedi investimenti li jimxu fuq approċċ komprensiv u jiffukaw fuq is-setturi li fihom l-iffrankar tal-enerġija jipprometti l-aktar. L-irkupru ekonomiku mill-kriżi tal-COVID-19 jista’ jitħeġġeġ billi l-investimenti ekoloġiċi ppjanati jiġu ffinanzjati b’mod aktar qawwi fil-bidu u jiġu antiċipati l-proġetti ambizzjużi ta’ investiment li jirrigwardaw l-ambjent, il-klima, l-enerġija u l-infrastruttura, bħal fl-akkomodazzjoni, fl-enerġija eolika fuq il-baħar, il-konnettività tal-enerġija u l-elettrifikazzjoni ferrovjarja. It-trasport huwa l-akbar sors tal-emissjonijiet tal-gassijiet b’effett ta’ serra tad-Danimarka, u dan jagħmel l-azzjoni politika f’dan il-qasam partikolarment pertinenti. L-ipprogrammar tal-Fond għal Transizzjoni Ġusta, li huwa s-suġġett ta’ proposta tal-Kummissjoni, għall-perjodu 2021-2027 jista’ jgħin lid-Danimarka tindirizza xi wħud mill-isfidi li toffri t-transizzjoni lejn ekonomija newtrali għall-klima, kif deskritt fl-Anness D tar-rapport dwar il-pajjiż għall-2020. Dan jippermetti lid-Danimarka tagħmel l-aħjar użu minn dak il-Fond.
               
            
                  (18)
               
               
                  L-infiq kumplessiv fuq ir-riċerka u l-iżvilupp (R&D) ma ssarrafx fi tkabbir ogħla fil-produttività fid-Danimarka. Hemm nieqsa strateġija integrata ta’ innovazzjoni, li tgħid ċar u tond dak li d-Danimarka trid tikseb fix-xenarju globali tal-innovazzjoni. L-attività tar-riċerka u l-innovazzjoni għadha kkonċentrata f’għadd ċkejken ta’ impriżi u fondazzjonijiet kbar u l-aktar fis-settur tal-farmaċewtika u l-bijoteknoloġija. It-tmien l-akbar kumpaniji jikkorrispondu għal kważi 40 % tan-nefqa privata totali fuq ir-riċerka u l-iżvilupp (meta mqabbla mal-medja dinjija ta’ 19 %). L-infiq kumplessiv fuq ir-riċerka u l-iżvilupp għadu għoli, iżda n-numru assolut ta’ kumpaniji attivi fir-riċerka u l-iżvilupp naqas mill-2009, l-aktar minħabba li l-impriżi ż-żgħar mhux qed jinvolvu ruħhom fir-riċerka u l-iżvilupp. 33 % biss tal-SMEs introduċew innovazzjonijiet fil-prodotti jew fil-proċessi. Għaldaqstant jista’ jkun hemm bżonn sforzi ulterjuri fil-politika biex il-bażi tal-innovazzjoni titwessa’ bl-objettiv li jiġu inklużi aktar kumpaniji. Ir-risposta għall-ħtiġijiet li qed jinbidlu fir-rigward tal-ħiliet wara l-pandemija tal-COVID-19, anki fid-dawl tal-bidliet teknoloġiċi fil-futur, tirrikjedi investiment sostnut fl-iskemi tat-titjib tal-ħiliet u t-taħriġ mill-ġdid, inkluż permezz tat-tagħlim għall-adulti.
               
            
                  (19)
               
               
                  Id-Danimarka ħadet passi biex issaħħaħ il-qafas tagħha kontra l-ħasil tal-flus (AML - anti-money laundering). Fl-2019, ġiet adottata leġiżlazzjoni ġdida u r-regolaturi u l-awtoritajiet nazzjonali bdew jimplimentaw sensiela ta’ miżuri biex isaħħu l-qafas preventiv tal-AML tad-Danimarka. L-Awtorità Superviżorja Finanzjarja ngħatat setgħat ta’ sanzjonar u baġit ogħla biex ittejjeb il-kapaċità superviżorja tagħha kontra l-ħasil tal-flus. L-Unità tal-Intelligence Finanzjarja rċeviet ukoll persunal u finanzjament addizzjonali. Huwa kruċjali li l-qafas imtejjeb tal-AML jissarraf f’superviżjoni u infurzar effettivi. B’mod partikolari, is-superviżur tal-AML se jkun jeħtieġ jimplimenta għalkollox l-approċċ ibbażat fuq ir-riskju. Se jkun jeħtieġ li l-kapaċità mtejba tal-Unità tal-Intelligence Finanzjarja turi li d-dgħufijiet, enfasizzati mir-rapport tal-Qorti Daniża tal-Awditur, ġew indirizzati b’mod adegwat.
               
            
                  (20)
               
               
                  Filwaqt li r-rakkomandazzjonijiet speċifiċi għall-pajjiż magħmulin f’din ir-Rakkomandazzjoni (“ir-rakkomandazzjonijiet speċifiċi għall-pajjiż tal-2020”) jiffukaw fuq l-indirizzar tal-impatti soċjoekonomiċi tal-pandemija tal-COVID-19 u fuq l-iffaċilitar tal-irkupru ekonomiku, ir-rakkomandazzjonijiet speċifiċi għall-pajjiż tal-2019 ukoll koprew riformi li huma essenzjali biex jiġu ttrattati l-isfidi strutturali fuq perjodu ta’ żmien medju sa dak twil. Ir-rakkomandazzjonijiet speċifiċi għall-pajjiż tal-2019 jibqgħu pertinenti u ser ikomplu jiġu monitorjati matul is-Semestru Ewropew tas-sena d-dieħla. Dan jinkludi r-rakkomandazzjonijiet speċifiċi għall-pajjiż tal-2019 fir-rigward tal-politiki ekonomiċi relatati mal-investiment. Ir-rakkomandazzjonijiet speċifiċi għall-pajjiż tal-2019 kollha għandhom jitqiesu għall-ipprogrammar strateġiku tal-finanzjament tal-politika ta’ koeżjoni ta’ wara l-2020, inkluż għal miżuri ta’ mitigazzjoni u l-istrateġiji ta’ ħruġ fir-rigward tal-kriżi kurrenti.
               
            
                  (21)
               
               
                  Is-Semestru Ewropew jipprovdi l-qafas għal koordinazzjoni kontinwa tal-politika ekonomika u tal-impjiegi fl-Unjoni, li jista’ jkun ta’ kontribut għal ekonomija sostenibbli. Fil-Programmi Nazzjonali ta’ Riforma tal-2020 tagħhom, l-Istati Membri evalwaw il-progress li sar fir-rigward tal-implimentazzjoni tal-Għanijiet ta’ Żvilupp Sostenibbli (SDGs, Sustainable Development Goals) tan-Nazzjonijiet Uniti. Billi tkun qed tiżgura l-implimentazzjoni sħiħa tar-rakkomandazzjonijiet speċifiċi għall-pajjiż tal-2020, id-Danimarka ser tikkontribwixxi għall-progress lejn l-SDGs u għall-isforz komuni biex tiġi żgurata s-sostenibbiltà kompetittiva fl-Unjoni.
               
            
                  (22)
               
               
                  Fil-kuntest tas-Semestru Ewropew tal-2020, il-Kummissjoni wettqet analiżi komprensiva tal-politika ekonomika tad-Danimarka u ppubblikatha fir-rapport speċifiku għall-pajjiż tal-2020. Hija vvalutat ukoll il-Programm ta’ Konverġenza tal-2020, il-Programm Nazzjonali ta’ Riforma tal-2020 u s-segwitu mogħti għar-rakkomandazzjonijiet speċifiċi għall-pajjiż indirizzati lid-Danimarka fi snin preċedenti. Il-Kummissjoni ħadet kont mhux biss tar-rilevanza tagħhom għal politika fiskali u soċjoekonomika sostenibbli fid-Danimarka, iżda wkoll tal-konformità tagħhom mar-regoli u l-gwida tal-Unjoni, fid-dawl tal-ħtieġa li l-governanza ekonomika ġenerali tal-Unjoni tissaħħaħ billi jingħata input, fuq livell tal-Unjoni, f’deċiżjonijiet nazzjonali futuri.
               
            
                  (23)
               
               
                  Fid-dawl ta’ din il-valutazzjoni, il-Kunsill eżamina l-Programm ta’ Konverġenza tal-2020 u l-opinjoni tiegħu (7) hija riflessa b’mod partikolari fir-rakkomandazzjoni (1) hawn taħt,
               
            B’DAN JIRRAKKOMANDA li d-Danimarka tieħu azzjoni fl-2020 u fl-2021 biex:
      
                  1.
               
               
                  Tieħu l-miżuri kollha meħtieġa, f’konformità mal-klawżola liberatorja ġenerali tal-Patt ta’ Stabbiltà u Tkabbir, biex tindirizza b’mod effettiv il-pandemija tal-COVID-19, issostni l-ekonomija u tappoġġa l-irkupru sussegwenti. Meta l-kundizzjonijiet ekonomiċi jkunu jippermettu, issegwi politiki fiskali mmirati lejn il-kisba ta’ pożizzjonijiet fiskali prudenti fi żmien medju u tiżgura s-sostenibbiltà fejn jidħol id-dejn, filwaqt li ttejjeb l-investiment. Ittejjeb ir-reżiljenza tas-sistema tas-saħħa, inkluż billi tiżgura biżżejjed prodotti mediċi kritiċi u tindirizza n-nuqqas ta’ ħaddiema tas-saħħa.
               
            
                  2.
               
               
                  Tiffinanzja b’mod sostanzjali fil-bidu tagħhom proġetti maturi ta’ investiment pubbliku u tippromwovi l-investiment privat biex jiġi stimulat l-irkupru ekonomiku. Tikkonċentra l-investiment fuq il-bidla diġitali u t-tranżizzjoni ekoloġika, b’mod partikolari fuq il-produzzjoni nadifa u effiċjenti u l-użu tal-enerġija, it-trasport sostenibbli kif ukoll ir-riċerka u l-innovazzjoni. Tappoġġa strateġija integrata ta’ innovazzjoni b’bażi ta’ investiment usa’.
               
            
                  3.
               
               
                  Ittejjeb l-effettività tas-superviżjoni kontra l-ħasil tal-flus u tinforza b’mod effettiv il-qafas rigward il-ġlieda kontra l-ħasil tal-flus.
               
            
         Magħmul fi Brussell, l-20 ta’ Lulju 2020.
         
            
               Għall-Kunsill
            
            
               Il-President
            
            J. KLOECKNER
         
      
      
         (1)  ĠU L 209, 2.8.1997, p. 1.
      
         (2)  Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi, (ĠU L 306, 23.11.2011, p. 25).
      
         (3)  ĠU C 301, 5.9.2019, p. 20.
      
         (4)  Regolament tal-Kunsill (KE) Nru 1467/97 tas-7 ta’ Lulju 1997 dwar li titħaffef u li tiġi ċċarata l-implimentazzjoni tal-proċedura ta’ defiċit eċċessiv (ĠU L 209, 2.8.1997, p. 6).
      
         (5)  Regolament (UE) 2020/460 tal-Parlament Ewropew u tal Kunsill tat-30 ta’ Marzu 2020 li jemenda r-Regolamenti (UE) Nru 1301/2013, (UE) Nru 1303/2013 u (UE) Nru 508/2014 fir-rigward ta’ miżuri speċifiċi biex jiġu mmobilizzati investimenti fis-sistemi tal-kura tas-saħħa tal-Istati Membri u f’setturi oħra tal-ekonomiji tagħhom b’reazzjoni għat-tifqigħa COVID‐19 (Inizjattiva ta’ Investiment b’Reazzjoni għall-Coronavirus) (ĠU L 99, 31.3.2020, p. 5).
      
         (6)  Regolament (UE) 2020/558 tal-Parlament Ewropew u tal-Kunsill tat-23 ta’ April 2020 li jemenda r-Regolamenti (UE) Nru 1301/2013 u (UE) Nru 1303/2013 rigward miżuri speċifiċi biex tingħata flessibbiltà eċċezzjonali għall-użu tal-Fondi Strutturali u ta’ Investiment Ewropej b’reazzjoni għat-tifqigħa ta’ COVID-19 (ĠU L 130, 24.4.2020, p. 1).
      
         (7)  Skont l-Artikolu 9(2) tar-Regolament (KE) Nru 1466/97.